ব্যক্তিগত জীবনে অনেক ওঠানামার মধ্যে দিয়ে গিয়েছেন। এক সময় অবসাদেও ভুগেছেন বলিউড তারকা হৃতিক রোশন। তাই তিনি মনে করেন, মনোরোগ নিয়ে লুকোছাপার কিছু নেই। বরং আর পাঁচটা বিষয়ের মতোই মনের অসুখ নিয়েও খোলামেলা আলোচনা করা উচিত।
২০১৪ সালে বলিউডের ‘গোল্ডেন কাপ্‌ল’ হৃতিক আর সুজানের বিচ্ছেদ অনেককেই অবাক করেছিল। সুজান আলাদা হয়ে যাওয়ার পর বেশ খারাপ সময়ের মধ্যে দিয়ে গিয়েছেন হৃতিক। বিচ্ছেদের জন্যে কে দায়ী, সুজানের অন্য সম্পর্ক, বাচ্চাদের ভবিষ্যৎ— সবকিছু নিয়েই তখন ঝড় উঠেছিল মিডিয়ায়। একটু সামলে ওঠার পরও বিতর্ক হৃতিকের পিছু ছাড়েনি। কঙ্গনা রানাউতের সঙ্গে তাঁর সম্পর্ক নিয়ে কম জলঘোলা হয়নি মিডিয়ায়। তার রেশ এখনও কাটেনি।
হৃতিক-সুজানের বিচ্ছেদের আগেও অবশ্য বহুবার হৃতিকের নাম জড়িয়েছে বিভিন্ন সহ-অভিনেত্রীর সঙ্গে। তাই তাঁর ব্যক্তিগত জীবনে যে ওঠানামা লেগেই থাকে, তা নিয়ে সন্দেহ নেই। হৃতিক নিজেও তা স্বীকার করে নিলেন। তবে মনে করেন, সব রকম অভিজ্ঞতার দাম রয়েছে। ভালর পাশাপাশি খারাপগুলোও তাঁকে অনেক কিছু শিখিয়েছে। মানুষ হিসেবে আরও পরিণত হয়েছেন তিনি।
তাই মনোরোগ নিয়ে লুকোছাপা তাঁর মোটেই পছন্দ নয়। ‘‘আমরা পেটের বা কিডনির সমস্যা হলে কত স্বাভাবিকভাবে সেগুলো নিয়ে আলোচনা করি। অথচ মস্তিষ্কে সমস্যা দেখা দিলে এড়িয়ে যাই। এটা উচিত নয়। আর পাঁচটা রোগের মতোই মনোরোগেরও চিকিৎসার প্রয়োজন। ঠিকমতো চিকিৎসা করালে সেরেও যায়। তাই আমাদের উচিত, এগুলো নিয়ে খোলামেলা আলোচনা করা,’’ বললেন হৃতিক।
নায়ক জানিয়েছেন, ডিপ্রেশনের সময় সবচেয়ে বেশি প্রয়োজন একজন ভাল বন্ধুর। যে পরিষ্কারভাবে চিন্তা করতে শেখাবে। নিরপেক্ষভাবে বোঝাতে পারবে, পরিস্থিতি ঠিক কী রকম। ‘‘আমি অনেক বছর ধরে দেখেছি, আমার বন্ধুরা চুপচাপ ডিপ্রেশনের সঙ্গে লড়াই করছে। কাউকে কিছু বলতে পারছে না। এই মানসিকতা বদলানো প্রয়োজন। দরকার পড়লে অন্যের সাহায্য নিতে হবে। তাতে লজ্জার কিছু নেই,’’ মত অভিনেতার।
ডিপ্রেশন নিয়ে প্রকাশ্যে মুখ খুলেছেন যাঁরা
দীপিকা পাড়ুকোন
অবসাদ নিয়ে প্রথম প্রকাশ্যে কথা বলেছিলেন। ডিপ্রেশনে ভুগছেন, প্রথমে নিজেই বোঝেননি। ভেবেছিলেন কাজের স্ট্রেস। কিন্তু বন্ধু-আত্মীয়দের মাঝে থেকেও সমস্যা মেটেনি। সব সময় মনের মধ্যে একটা কষ্ট চেপে বসত। শ্বাসকষ্টে ভুগতেন আর মাঝে মাঝেই নার্ভাস ব্রেকডাউন হতো।

মনীষা কৈরালা
বিবাহবিচ্ছেদ আর ক্যানসারের কারণে ডিপ্রেশনে চলে গিয়েছিলেন মনীষা কৈরালা। ফেসবুক স্টেটাসে লিখেছিলেন, পুরনো বন্ধুত্বগুলো কেমন অসম্ভব স্বপ্নের মতো লাগছে। চেয়েছিলেন, এরপর বন্ধুত্বগুলো যেন আরও গভীর হয়।
ইয়ো ইয়ো হানি সিংহ
অনেকেই ভেবেছিলেন তিনি মাদকাসক্তির জন্য রিহ্যাবে রয়েছেন। আসলে বাইপোলার ডিসঅর্ডারে ভুগছিলেন হানি সিংহ। এক বছর চিকিৎসার পরেও তেমন উন্নতি না হওয়ায় বেশ ভয়ই পেয়ে গিয়েছিলেন সংগীতশিল্পী। সকলের সঙ্গে যোগাযোগ বিচ্ছিন্ন করে দিয়েছিলেন। ঘর থেকেও বেরোতে ভয় পেতেন।
কর্ণ জোহর
সম্প্রতি কর্ণ জানিয়েছেন তাঁরও অত্যধিক দুশ্চিন্তার সমস্যা রয়েছে। একবার হার্ট অ্যাটাক হচ্ছে ভেবে ডাক্তারের কাছে ছুটেছিলেন। কিন্তু আসলে সেটা প্যানিক অ্যাটাক ছাড়া আর কিছু ছিল না। এখনও চিকিৎসাধীন তিনি।

অনুষ্কা শর্মা
অতিরিক্ত দুশ্চিন্তায় ভোগেন অনুষ্কা। তার চিকিৎসাও চলছে। তিনি জানিয়েছেন, এই সমস্যাটা বংশগত। পরিবারে অনেকেরই ডিপ্রেশন ছিল। তবে মনোরোগ নিয়ে খোলামেলা আলোচনায় বিশ্বাসী অনুষ্কা।